I wett zersch miteme Rückblick uf üses 100 Johr Jubiläum vom Schwizerische Marktverband luege.  Mit Pressekonferänze a verschiedene Märt heimer uf üs dörfe ufmerksam mache.  Die erschti in Langnau i.E., witeri in Laufe und Altstätte.  Es het positivi Brichte i verschiedene Medie gä.  Am 26. Februar 2010 heimer e wunderschöni Generalversammlig i der Kartause Ittige gfiret, super organisiert vo dr  Sektion Ostschwiz.  Danke ad Sektion Bärn für dMitfahrglägeheit für üsi Mitglieder.  12. März 2010 do in Lengnau die usserordentlichi Hauptversammlig, womer dKasse vor Sektion Biel hei chöne abnäh.  Aendi Mai sJubiläumsfescht miteme Gottesdienscht i der Fraumünsterchile unter Leitig vom Pfarrer Ernst Heller und Pfarrerin Katharina Hoby.  Das isch wichtig, si mir doch täglich uf Gottes Schutz und Säge agwiese.  E ansehnlichi Gruppe Mitglieder, Gäscht, Fründe und Sponsore hei de amene  imposante Fahneumzug düre chline Teil vo Züri teilgno.  Witer isches de is Albisgüetli, zum grosse Galaobe für üsi Mitglieder.  Mir si dört kulinarisch und unterhaltigsmässig verwöhnt worde.  E grosse Dank aune wo mit vüü Isatz zu däm schöne Tag bitreit hei.  Zirkusgottesdienscht Luzern: Mir hei dörfe als Gäscht mit üsne Fahne präsent si.  Sehr empfählenswärt und das Johr am 24.Juli 2011.  Dr ganz gross öffentlichi Alass am 19. August ufem Bundesplatz in Bärn.  Alli Sektione  hei Spezialitäte us ihrem Gebiet abote. Mit derbi au dr Schaustellerverband sowie befründeti Verbänd. Iglade si au die Marktverantwortliche Marktchef gsi.  Bundespräsidentin Doris Leuthard, Stadtpräsident Alexander Tschäppät, Bruno Zuppiger Präsident SGV, OK Präsident Hansruedi Ginsig und Verbandspräsident Jürg Diriwächter hei mit ihrne Rede über üs brichtet. E ganz glungene Tag bi stahlend schönem Wätter.  Danke ad Sektione und die viele freiwillige Hälfer, wo grosse Isatz gleischtet hei.  Die  Kontakte müesse jetzt pflegt wärde und erschti Frücht heimer bereits dörfe ärnte.  Dür die viele Aläss heimer vier intensivi OK und Verbandsleitigssitzige gha.  Im chlinere Rahme de dHerbschtversammlig vor Sektion Biel.  E Wermutstropfe isch für mi, dass mir bi der Zämmearbeit mit de Marktgemeinde nur langsam vorwärtschöme, mir hei zweni Lüt wo sich bereit erkläre mitzschaffe.  Es brucht Lüt wo sich füre Märt, eusi Arbeitsplätz isetzte.  I wett euch Mitglieder vor Sektion Biel  ufrüefe, doch je nach eune Talent sich zur Mitarbeit zmälde.  Es si mängisch nur chlini Ufgabe, wo üs im Vorstand entlaschte.  I danke allne womi das Johr unterstützt und mir sVertraue entgägebrocht hei.  I wünsche allne gueti Gsundheit, Gottes Säge und es erfolgrichs 2011 uf de Märt.